Zimozeleň menšia

Zimozeleň menšia () je druh trvácej rastliny rodu zimozeleň (Vinca), z čeľade zimozeleňovité (Apocynaceae). Jej prirodzený areál zahŕňa oblasti od Európy po strednú Áziu.

 Opis 
Zimozeleň menšia je trváca rastlina s plazivým podzemkom, dlhým do 60 cm. Nekvitnúce byle sú poliehavé až plazivé, zakoreňujúce, na báze drevnatejúce, dlhé do 100 cm. Kvitnúce byle sú vystúpavé až priame, oblé, dlhé 15 až 20 cm.

Listy sú neopadavé, protistojné, kožovité, krátko stopkaté. Čepele sú podlhovasto kopijovité až elipsovité, na vrchole tupé alebo krátko končisté, na báze klinovité, tmavozelené, na líci lesklé, s nevýraznou žilnatinou, na okraji lysé.

Dlhostopkaté kvety sú jednotlivé, v pazuchách horných listov. Kalich je lievikovitý, krátky, na okraji holý.
Koruna je s priemerom 25 až 30 mm, modrá až modrofialová, ojedinele biela, kvetné lupienky sú šikmo obrátene vajcovité, vpredu uťaté.

Plodmi sú podlhovasto kužeľovité, dvoj až troj semenné mechúriky, dlhé 15 až 22 mm.  Semená sú hnedé a bradavičnaté. Plody sa však vytvárajú len výnimočne, rozmnožuje sa hlavne vegetatívne.

 Rozšírenie 
Zimozeleň menšia je prirodzene rozšírená v miernych oblastiach Európy od Španielska, Francúzska a Nemecka, cez Švajčiarsko, Rakúsko, Česko, Slovensko, Poľsko, Maďarsko, Rumunsko po Ukrajinu a Bielorusko; na juhu od Talianska cez severozápadný Balkán až po severný Kaukaz.

Zavlečená je vo Veľkej Británii, Portugalsku, Škandinávii, niektorých oblastiach Ruska, v Turecku, Tunisku a v Severnej Amerike.

Na Slovensku sa vyskytuje roztrúsene po celom území okrem vyšších polôh.

 Ekológia  
Zimozeleň menšia uprednostňuje vlhké, výživné, humózne, kyslé ale aj hlinitopiesočnaté pôdy. Rastie v presvetlených listnatých lesoch, v kroviskách, na kamenistých svahoch od nížin po podhorský vegetačný stupeň. Často sa pestuje v záhradkách, parkoch a na cintorínoch, odkiaľ uniká do prírody a splanieva. Kvitne od marca do mája (júna), zriedka aj na jeseň.

 Význam a využitie 
Zimozeleň menšia obsahuje alkaloidy (vinkamín) a flavonoidy. Z rastliny sa získavajú drogy Vinca minoris herba, Vincae pervincae herba a Vinka minor. Pre svoje liečivé vlastnosti a účinnosť sa využíva ako antispazmodikum (zabraňuje alebo znižuje výskyt svalových kŕčov), adstringens, detergent, homeopatikum, sedativum, stomachikum a tonikum. Pretože dobre znáša zatienenie, využíva sa aj ako pôdopokryvná rastlina pod korunami krov a stromov.

 Toxicita  
Zimozeleň menšia obsahuje okolo 50 alkaloidov (vinkamín, vinkablastín, vinkamidín), horčiny, saponíny a triesloviny. Aj napriek toxicite neboli zaznamenané intoxikácie touto rastlinou.

 Galéria 

 Referencie 

 Iné projekty 

Kategória:Flóra na Slovensku
Kategória:Najmenej ohrozené druhy
menšia
Kategória:Trvalé rastliny
Kategória:Liečivé rastliny
Kategória:Rastliny s modrými kvetmi